Pressemeddelelse

Maj 2012

Peugeot lancerer ny model og fastsætter sin fremtidige modelbetegnelse

**Peugeot har netop præsenteret en helt ny sedan, 301, som er en 4-dørs model, der er tiltænkt markeder uden for Europa, så som Rusland, Ukraine, Østeuropa, Mellemøsten, Afrika og Latinamerika.**

**Med 301 understreger Peugeot sin globaliseringsstrategi og har i samme moment valgt at fastlægge sin fremtidige modelbetegnelse. Som tidligere bygges modelbetegnelserne op omkring et centralt ”0”. Modeller, der er tiltænkt nye markeder udenfor Europa, vil slutte med "1", hvilket den nye 301 er første eksempel på, mens ”8” vil forblive det sidste ciffer i navnet på fremtidige modelfornyelser for modeller, der allerede nu bærer ”8” i sit navn.**

Som et led i sin globaliseringsstrategi fastlægger Peugeot nu sin fremtidige modelbetegnelse. Peugeots modeller vil fremadrettet ikke længere ændre deres nummer, når de fornys og målet er således, at en permanent fastsættelse af numrene vil forenkle forståelsen af modelbetegnelserne og bidrage til øget genkendelse.

Sådan afkodes modelbetegnelserne  
Det trecifrede nummereringssystem, der er baseret på det centrale nul, begyndte tilbage i 1929 med modellen 201, som i sin tid spillede en frelserlignende rolle i en svær økonomisk tid, og efterfølgende blev synonym med innovation, elegance, økonomi og styrke.

**Siden da, har det været opdelt således:**

* Det centrale ”0”svarer til Peugeots identitet og refererer til mærkets lange histoire.
* Det første ciffer repræsenterer størrelsen på bilen.
* Det sidste ciffer angiver bilens generation.

**Sådan vil modelbetegnelsen være fremadrettet:**

* "0" vil stadig være det centrale og repræsentere Peugeots genetiske kode.
* Det første ciffer, der angiver bilens segment og størrelse bevares.
* ”00” vil stadig indikere biler i MPV- og Crossover segmentet.
* Det sidste ciffer er et svar på nye udfordringer og nye ambitioner og bliver enten   
  - **Modeller med ”1”**, der symboliserer prisgunstige biler til praktisk, fornuftig og alsidig brug lanceret på det internationale marked.  
  - **Modeller med ”8”**, gældende modeller, der allerede bærer tallet ”8” til sidst og fortsat vil gøre det, når de fornys. Ligeledes vil ”Generation 7” modeller blive erstattet med cifferet ”8” når de skal fornyes.